আর্যরা সিন্ধু-সভ্যতার কাছ থেকেও অনেককিছু গ্রহণ করেছে। পরবর্তীকালের আর্য-ধর্মের অনেক রীতি-নীতি সিন্ধু-সভ্যতা থেকে যে নেয়া হয়েছে তার বহু প্রমাণ পাওয়া যায়। উত্তরকালের হিন্দু ও বৌদ্ধ ধর্ম তথা সংস্কৃতিতে সিন্ধু-প্রভাব বিশেষভাবে লক্ষণীয়। হিন্দু-সংস্কৃতিতে লিঙ্গ বা শিবপূজা, শক্তি বা তন্ত্র-সাধনা প্রভৃতি ক্ষেত্রে সরাসরি সিন্ধু-প্রভাব পরিলক্ষিত হয়। তাছাড়া গৌতম বুদ্ধের যোগাসনে ধ্যানমগ্ন মূর্তিতে সিন্ধু-প্রভাব অনস্বীকার্য। এছাড়াও পরবর্তীকালের ভারত-উপমহাদেশে নগর-পরিকল্পনায় বিশেষ করে রাস্তাঘাট, নর্দমা, পয়ঃপ্রণালী প্রভৃতি ক্ষেত্রে সিন্ধু-সভ্যতার বহু প্রভাব পরিলক্ষিত হয়।